איך אדע אם אני מתאים\ה לתואר מתקדם במתמטיקה?
זו שאלה נפוצה מאד. תלמידים רבים אינם בטוחים שהם טובים מספיק להמשיך ללימודים מתקדמים, אם בגלל הקושי (הטבעי!) שחוו בלימודי התואר הראשון, ואם בגלל שהם מרגישים רחוקים ממתמטיקה מודרנית -- מצב שהוא גם טבעי לאור העובדה שבתואר הראשון לומדים בעיקר מתמטיקה קלאסית, ואולי נושאים בודדים מאמצע המאה ה-20, במקרה הטוב.
אי הוודאות שאתם מרגישים היא טבעית, ורבים מחברי הסגל בחוג הרגישו כמוכם כשהם עמדו בפני אותה ההחלטה.
למרבה הצער, אין באפשרותנו לתת תחזית בנושא זה. אי אפשר כמובן להבטיח שתצליחו, אבל אם הצלחתם בתואר ראשון והנושא מעניין אתכם, ואם אתם מוכנים לעבוד קשה, קרוב לוודאי שתצליחו לסיים תואר שני בהצלחה.
האם השקעה של שנתיים-שלוש בלימודי תואר שני יפגעו בקריירה שלי לאחר מכן?
מסיימי תואר שני במתמטיקה מבוקשים מאד בשוק ההיי-טק ובמגזר הפיננסי. התרשמותנו היא שבוגרי החוג שיוצאים לשוק החופשי לא מרגישים שנפגעו או בזבזו את זמנם.
מה משך התואר?
בד"כ לא פחות משנתיים, רבים ממשיכים סמסטר נוסף.
סיימתי תואר בוגר במתמטיקה. האם אני יכול/ה להתחיל לימודי תואר שני?
ציון 85 ומעלה בתואר הראשון (בנסיבות מיוחדות יתקבלו תלמידים עם ממוצע נמוך יותר, לפי שיקול דעת החוג).
השלמת לימודי קורסי "חובה בחירה" בתואר הראשון (ראה כאן).
במידה שלא למדתם חלק מקורסי חובה-בחירה, ייתכן שבכל-זאת תוכלו להתקבל ללימודי תואר שני עם דרישה ללימודי השלמה. פנו ליועץ החוג.
יש לי תואר בוגר בחוג אחר. מה עלי לעשות כדי להתקבל ללימודי תואר שני במתמטיקה?
קרוב לוודאי שתידרשו ללימודי השלמה לפני שתוכלו להתחיל בלימודי תואר שני. מספר ההשלמות שיידרשו תלוי בלימודים הקודמים, ומשתנה ממקרה למקרה. למידע מדוייק יותר, כדאי להתיעץ עם יועץ החוג.
האם עלי למצוא מנחה לפני שאני מתקבל/ת לתואר שני?
לא. לרוב, תלמידים מתחילים לחפש מנחה לקראת סוף שנת הלימודים הראשונה.
איך צריכה להיראות מערכת הקורסים שלי?
החובות העיקריים בתואר הם עמידה במכסה של נקודות זכות, עמידה בדרישות החובה (לימוד לפחות שלושה מתוך קורסי מושגי יסוד, והשתתפות בסדנה למתמטיקה), וכתיבת תיזה.
שנה א': לימוד מרבית קורסי החובה וקורס נושא אחד או שניים.
שנה ב': השלמת מכסת נקודות זכות (קורסי בחירה) ועבודה מחקרית.
מי שתכנית זו עמוסה בשבילו יכול לדחות את אחד מקורסי מושגי יסוד לשנה ב'.
איך מוצאים מנחה?
לפי הנושאים שמעניינים אתכם והאופי שלכם ושל המנחה.
מומלץ בשנה א' לשמוע כמה קורסי בחירה בנושאים שמעניינים אתכם; הדבר נכון במיוחד אם אתם לא בטוחים מה הנושאים האלו, כי כך תחשפו לנושאים נוספים ותקבלו חיווי נוסף. כמו-כן, כך תכירו טוב יותר מרצים מהחוג, והם יכירו אתכם.
כדאי לפנות לכמה מנחים פוטנציאליים, ולשמוע על בעיות מחקר אפשריות. מומלץ לפנות למנחה לאחר שביררתם מעט על נושאי המחקר שלו ולמדתם מעט על הנושא הכללי. למשל, אם אתם מעוניינים לעבוד בתחום של אנליזה, כדאי ללמוד את אחד לפחות מקורסי מושגי יסוד באנליזה. אם אינכם בטוחים מה כדאי ללמוד כדי להתכונן לתחום מסויים, אפשר להתיעץ עם חברי הסגל או יועצי החוג.
איך בוחרים נושא לעבודה?
לרוב, בחירת מנחה ונושא לעבודה נעשים בסמוך אחד לשני, והמנחה הוא שיציע לכם את בעיית מחקר.
כמובן שאם יש לכם בעית מחקר שמעניינת אתכם, אתם מוזמנים להעלות אותה בפני מנחה פוטנציאלי.
האם עבודת המסטר צריכה להיות עבודת מחקר מקורית \ להתפרסם?
לרוב, עבודת המסטר היא עבודת מחקר מקורית אך יש מקרים שהיא עבודת עומק המסכמת מחקר קיים. היא איננה חייבת להתפרסם בכתב-עת מדעי, אך לעיתים היא מתאימה לפרסום.